
Omul fără valoare, de care ne ciocnim la tot pasul, este în ultimă instanţă cel carent de valori: ale tradiţiei, ale 
culturii, ale familiei, ale religiei, ale istoriei, patriotismului, rigorii, prieteniei. Este tipul de om-rigolă deversat de 
“evenimentele” din 1989, care şi acum ocupă, infectând-o, scena principală a politicii autohtone. Pe omul fără 
valoare nu poţi construi nimic, fiindcă pentru el interesele particulare trec cu mult înaintea celor de obşte, pe 
care nici nu ştie a le recunoaşte, nicicum a le preţui. Omul-rigolă nu poate construi nimic, pentru că în mâinile-i 
făcute căuş numai pentru a înhăţa, totul se fărâmă în mici bucățele, cu excepţia câtimii vârâte în propriile 
buzunare exagerat de încăpătoare. În realitate, omul fără valoare, fie el român sau maghiar, neamt sau orice 
altceva, este lipsit şi de etnie şi de cetăţenie, întrucât e omul fără căpătâi, omul tuturor conjuncturilor, cel lipsit 
de nordul magnetic şi de Steaua Polară ale cinstei şi corectitudinii. El se va afilia întotdeauna unui partid, 
fiindcă el însuşi de sine stătător nu înseamnă nimic şi e perfect conştient de asta. Este ciudat şi instructiv cum 
se recunosc între ei ca dobitoacele necuvântătoare, cum se amuşină de la mari depărtări şi sfârşesc prin a se 
închega într-o Internaţională a potlogăriei, într-o hoardă a incompetenţei absolute, într-o haită a imposturii cu 


sclipici, aservindu-şi mass-media (deci focalizând interesul “prostimii”) şi făcând-o să funcţioneze 
preponderent pentru ei. 


Dacă de peste trei decenii încoace batem pasul pe loc, înfundându-ne amarnic în mizerie materială şi scârnă 
spirituală, este şi pentru că de astfel de homunculi politici suntem conduşi. Cum de i-am produs în cantităţi 
industriale, cum de s-au înmulţit ca spirocheţii, cum de i-am propulsat acolo unde sunt şi de unde ne privesc în 
jos cu superioritatea neamului prost şi fudul, cum de îi suportăm cu tâmpă resemnare? Ce se întâmplă cu noi, 
români? Generaţia străbunicilor noştri a câştigat Războiul de Independenţă; cea a bunicilor a învins în Primul 
Război mondial şi a făcut posibilă România Mare; cea a părinţilor noştri oropsiţi l-a pierdut pe al Doilea şi a 
sucombat în sclavia babiloneană a Răsăritului devenit roşu-sângeros; generaţia mea a moştenit o stare de 
lucruri nefericită şi a încercat s-o combată, sau măcar s-o atenueze, prin muncă, dragoste şi cultură. Da, mai 
ales în anii '50, '60, '70 s-a muncit din greu, s-a iubit din plin şi s-a citit cu folos. Dacă n-ar fi fost aşa, atunci nu 
am fi avut în '89 o ţară „la cheie”, cu toate datoriile externe plătite, pradă sigură a jafului iniţiat entuziast de 
buldogii de pază ai fostului sistem: Securitatea, Miliția, Armata, sprijinite de o Justiţie delincventă. Şi-atunci, 
unde ne sunt rezultatele muncii, dragostei şi culturii? Ce face generaţia fiilor noştri, în afară de a se ruşina de 
condiţia lor, de a-şi lua tălpăşiţa pentru a studia, a munci şi a se pune la adăpost pe alte meridiane? 


Să mă slăbiţi cu „generaţiile de sacrificiu”! Generaţii de sacrificiu am fost toţi, dar dacă într-adevăr admir pe 
cineva, aceia sunt adevărații „douăzecişti”, generaţia crunt încercată a părinţilor noştri născuţi în anii ‘20, cei 
care au pierdut totul prin 1947-1948 şi au luat-o de la capăt fără să se plângă, cei ce au înfundat puşcăriile şi 
au lăsat în urmă admirabilele vorbe „să nu ne răzbunaţi”, cei ce aşteptau noaptea Securitatea cu bagajul gata 
făcut la picioarele patului, cei ce s-au îmbolnăvit şi au murit la Canal, cei ce ne-au lăsat totul din puţinul lor pe 
care nu l-au înstrăinat. O mare şi sfântă generaţie jerifită. De ei să-mi vorbiţi, nu de generaţiile de papă-lapte 
care le-au urmat, culminând cu spirocheţii şi spirochetele din „arcul guvernamental” actual, autoproclamata 
„elită politică”, opoziţie, coaliţie, partide parlamentare au ba, sau cum s-o mai fi numind hora bezmetică, 
dezmăţată şi drăcească în care ne vedem târâţi de oamenii fără valoare, de chiorii şi şpanchii conducându-i 


pe orbi. 

